壽藤杖行
作者：王柏
朝代：宋

paragraphs: 君不見奇章咨嗟削方竹，老杜作詩誇紫玉。
又不見東坡驚喜鐵鏗然，靈壽曾爲漢臣辱。
我有怪藤幾千歲，老髯乳節雷斧斸。
古苔蒼蘚封護祕，風刪雨剝枝榦禿。
頭角軒昂曲虬勢，皮毛冷滑鳥蛇腹。
鶴膝銅環不敢班，武夷湘水皆退縮。
不借山翁荷蓧去，未逢太乙然藜讀。
祥光閃閃意有在，殷勤來壽徐平叔。
平叔樂道玄又玄，奼女嬰兒丹久熟。
兩脚踏在真實地，一善滿載長生籙。
採芝覓藥扶峻嶮，敲雲挑月相追逐。
有時化作葛陂龍，先生騎上蓬萊宿。